Haiku

Un haiku (in japonese "俳句") pote esser le forma poetic le plus cognoscite de Japon. Il es scribite unicamente in tres lineas de 5, 7 e 5 moras o syllabas. (Un ‘mora’ in poesia japonese pote esser un syllaba, un semivocal o un n al fin de un syllaba.) Hodie, le haiku es un forma poetic non solmente japonese, ma de tote le mundo. On pote trovar haiku in ulle lingua.

On consenti que Matsuo Bashō (1644 usque 1694) es le creator del haiku como nos le cognosce hodie. Matsuo Bashō diceva le phrase per que nos pote definir le haiku, tanto curte como le poema ipse: "Haiku es isto que eveni aqui e nunc". Pro isto, le haijin (scriptor de haiku) debe exprimer su senso, su impression per solmente dece-septe moras, in solmente tres stichos. Iste poema non pote haber parolas complicate e le subjecto principal es le natura. Omne haiku debe haber un parola le qual es appellate kigo, que permitte de saper le station del anno, frequentemente sin appellar lo.  In le haiku traditional, il ha un kireji, un parola taliante, exemplarmente ya o kana in japonese.  Quando un kireji se usa in le medio de un poema, illo talia le currente del pensamento.  Quando illo se usa in le fin del poema, il face un clausura digne.

Matsuo Bashō creava un ‘schola’ e nunc ille es considerate como le plus bon haijin de omne tempores. Il scribeva le plus cognoscite haiku non solmente in Japon, ma in tote le mundo:

古池や
Furuike ya
Vetere stagno

蛙飛込む
Kawazu tobikomu
Un rano entra saliente

水の音
Mizu no oto
Sono del aqua

Ma Matsuo Bashō non es le sol haijin in le historia. Nos pote trovar multe haijin como Yosa Buson, Kobayashi Issa, Usuda Arō, Masaoka Shiki, Uejima Onitsura, Ritsurin Issekiro, Arakida Morikate, Yamasaki Sokan. Chiyo-Ni pote esser le haijin femina le plus cognoscite.

Categoria:Formas poetic